C 100/110
FI
Euroopan unionin virallinen lehti
16.3.2023
3.15 Varallisuuden takaisin hankinnasta vastaavien toimistojen on tarkoitus olla kuhunkin maahan perustettuja erikoiselimiä, jotka varmistavat jäädytetyn ja menetetyksi tuomitun omaisuuden tehokkaan hallinnoinnin ja tekevät yhteistyötä muiden toimivaltaisten viranomaisten kanssa, jotka vastaavat tunnistamisesta, jäädyttämisestä, menetetyksi tuomitsemisesta ja hallinnoinnista joko kansallisella tasolla tai rajatylittävästi.
Ehdotetussa direktiivissä määritellään tarkemmin toimistojen vastuut ja tehtävät ja selkeytetään sitä, miten jäsenvaltiot voivat määritellä varojen takaisinhankintainfrastruktuurinsa.
3.16 Varojen luovuttamiseen tai palauttamiseen olisi sovellettava rajat ylittävissä menettelyissä varojen jakamista koskevia sopimuksia, jotka asianomaiset jäsenvaltiot allekirjoittaisivat.
Kansallisten järjestelmien välillä voi olla suuria eroja sen suhteen, mitä viranomaisia ja menettelyjä tarvitaan tällaisten sopimusten tekemiseen.
Ehdotettuun direktiiviin ei sisälly asiaa koskevia erityisiä säännöksiä.
Siinä olisikin annettava varallisuuden takaisin hankinnasta vastaaville toimistoille ja varallisuudenhoitotoimistoille erikseen toimivalta tässä asiassa.
3.17 Yhteistyö kolmansien maiden kanssa on erityisen tärkeää, koska järjestäytynyttä rikollisuutta esiintyy myös EU:n ulkopuolella ja se on huomattava riski EU:n sisäiselle turvallisuudelle.
Koska järjestäytyneessä rikollisuudessa on yhä enemmän keskinäisiä sidoksia ja siitä on tullut kansainvälisempää ja digitaalisempaa, on tärkeää varmistaa, että kolmansien maiden viranomaiset voivat tehdä yhteistyötä jäsenvaltioiden vastaavien tahojen kanssa.
Ehdotetun direktiivin täytäntöönpanon tehostamiseksi olisi harkittava erilaisia apu- ja tukivälineitä.
3.18 Välineet, joita komissio käytti kuulemiseen ennen ehdotetun direktiivin esittämistä, olivat osallistavia ja sekä kestoltaan että menetelmiltään sopivia eri sidosryhmille – erityisesti asianomaisille viranomaisille, ammattilaisille, elinkeinoelämän järjestöille, kansalaisyhteiskunnan organisaatioille ja suurelle yleisölle.
ETSK antaa tunnustusta komission pyrkimyksille asettaa saataville luotettavaa tietoa jäsenvaltioiden ja koko EU:n tilanteesta sekä edistymisestä laittomien varojen takaisinhankinnassa.
Vastaavia toimia olisi toteutettava saatettaessa direktiiviä osaksi kansallista lainsäädäntöä ja arvioitaessa sen täytäntöönpanoa.
Bryssel 14. joulukuuta 2022.
Euroopan talous- ja sosiaalikomitean puheenjohtaja Christa SCHWENG